# Biblia/2 Timoteori

TIMOTEORI BIGARREN GUTUNA Agurra

## 1. atala

$^1$ Nik, Paulok, Jainkoak hala nahirik, Kristo Jesusen bidez agindu zaigun bizia iragartzeko Jesu Kristoren apostolu naizen honek, $^2$ zuri idazten dizut, ene seme maite Timoteo. Jainko Aitak eta Kristo Jesus gure Jaunak eman biezazkizute grazia, errukia eta bakea. Jainkoari eskerrak
$^3$ Eskerrak ematen dizkiot, arbasoen irakatsiei jarraituz bihotz garbiz zerbitzatzen dudan Jainkoari, eta gogoan zaitut etengabe, gau eta egun, neure otoitzetan. $^4$ Zure malkoez oroitzean, zu ikusteko irrikaz nago, pozez bete nadin. $^5$ Izan ere, gogoan dut zuk duzun zinezko fedea, lehenik Loide zure amonak eta Eunize zure amak izan zuten fede bera; ziur nago zuk ere baduzula. Ebanjelioarekiko leial
$^6$ Horregatik gogorarazten dizut indarberri dezazula nik eskuak ezartzean Jainkoak eman zizun dohaina, $^7$ Jainkoak ez baitigu beldurti egiten gaituen espiritua eman, indarra eta maitasuna ematen eta geure buruaren jabe egiten gaituen espiritua baizik. $^8$ Ez izan, bada, gure Jauna aitortzeko lotsarik; ez lotsatu nitaz ere, harengatik kartzelan dagoen honetaz; bestela baizik, Jainkoaren indarraz fidaturik, sufri ezazu nirekin batera berrionaren alde. $^9$ Jainkoak salbatu gintuen eta bere herri santu izatera dei egin zigun, ez gure egintzengatik, berak hala erabakia zuelako baizik, eta mende guztiak baino lehen Kristo Jesusengan onginahiz maite izan gaituelako. $^{10}$ Onginahi hau orain agertu da, Kristo Jesus gure Salbatzailea munduan agertzean; honek heriotza ezereztu du eta biziaren eta hilezkortasunaren argia zabaldu, berrionaren bidez. $^{11}$ Berrion horren oihulari, apostolu eta irakasle egin nau Jainkoak. $^{12}$ Hori da nire sufrimenduen arrazoia; baina ez naiz lotsatzen, badakit-eta nortaz fidatu naizen, eta ziur nago baduela hark indarrik nire esku utzi duen fede-gordailua azken egunera arte zaintzeko.
$^{13}$ Har itzazu jarraibidetzat, Kristo Jesusengan oinarritzen diren sinesmen eta maitasunari buruz niregandik entzun dituzun hitz osasungarriak. $^{14}$ Zaindu gordailu eder hau, guregan bizi den Espiritu Santuaren indarraz.
$^{15}$ Badakizu, Asiako probintziako guztiek utzi egin nindutela, hauen artean Figelok eta Hermogenesek. $^{16}$ Errukiz har ditzala Jaunak Onesiforo eta beronen etxekoak, askotan indaberritu bainau honek eta ez da nire kateez lotsatu; $^{17}$ bestela baizik, Erroman izan zenean, nire bila ibili zen arretaz, aurkitu ninduen arte. $^{18}$ Eman biezaio Jaunak auzi-egunean bere errukia iristea. Eta inork baino hobeto dakizu zenbateko laguntza eman zidan Efeson ere. Jesu Kristoren soldadu ona

## 2. atala

$^1$ Zu, beraz, ene seme, sendo zaitez Kristo Jesusengandik hartutako dohainaz. $^2$ Testigu askoren aurrean niri entzun zenidana, aholkatu zeuk, besteei ere irakasteko gai izango diren gizon fidagarriei.
$^3$ Hartzazu parte nirekin sufrimenduetan, Kristo Jesusen soldadu onari dagokionez. $^4$ Soldadutzan dagoena ez da bizitza zibileko gorabeheratan nahasten, soldadutzara deitu duenari atsegin eman nahi badio. $^5$ Atletari ere ez diote saririk ematen, jokoaren legeen arabera lehiatzen ez bada. $^6$ Lanean ahalegindu den nekazariak behar du izan lehena uzta-biltzean. $^7$ Hartu gogoan esaten dizudana: Jaunak ulertaraziko dizu guztia.
$^8$ Gogoan izan Jesu Kristo, Daviden jatorritik sortua, hilen artetik piztua. Hau da nik irakasten dudan berriona, $^9$ eta honengatik nago neketan, gaizkile bezala katez lotua; baina Jainkoaren hitza ez dago katez lotua. $^{10}$ Horregatik, dena jasaten dut Jainkoak aukeratu dituenen onerako, horiek ere guk Kristo Jesusengan dugun salbamena eta betiko aintza irits ditzaten. $^{11}$ Sinesgarria da doktrina hau: Harekin hiltzen bagara, harekin biziko gara;
$^{12}$ harekin sufritzen badugu, harekin izango gara errege; ukatzen badugu, hark ere ukatu egingo gaitu;
$^{13}$ gu leialak ez bagara ere, hark leial dirau, ez baitezake bere burua uka. Langile frogatua
$^{14}$ Gogora iezaiezu hau eta eskatu, arren, Jainkoaren izenean, ez daitezela hitzei buruzko eztabaidatan nahas, hori ez baita on ezertarako, entzuten dituztenen hondamendirako baino. $^{15}$ Saia zaitez Jainkoaren aurrean onesgarri agertzen, zertan lotsaturik ez duen langilea bezala, egiaren mezua zuzen irakasten duena bezala. $^{16}$ Utz itzazu berriketa hutsalak, horietara emanak gero eta gehiago aldentzen baitira benetako erlijiotik. $^{17}$ Horrelakoen irakatsia minbizia bezala hedatzen da; horietakoak dira Himeneo eta Fileto. $^{18}$ Egiatik okertu egin dira, piztuera jadanik gertatu dela baitiote, horrela batzuen sinesmena galbidean jarriz. $^{19}$ Hala ere, Jainkoak ezarritako oinarri sendoak tinko dirau eta idazkun hau darama: Ezagutzen ditu Jaunak bereak dituenak, eta, «Ihes egin beza gaiztakeriatik Jainkoaren izenari dei egiten dionak».
$^{20}$ Etxe handi batean ez dira izaten urrezko eta zilarrezko ontziak bakarrik, bai eta zurezkoak eta buztinezkoak ere; batzuk baliotsuak dira, beste batzuk, berriz, arruntak. $^{21}$ Beraz, bere burua esandako gauzetatik garbi gordetzen duena ontzi baliotsua izango da, Jainkoarentzat sagaratua, Jaunarentzat baliagarria eta edozein eginkizun onetarako aproposa.
$^{22}$ Egin ihes gaztaroko grinetatik, eta saia zaitez justizian, sinesmenean, maitasunean eta bakean, Jaunari bihotz garbiz dei egiten diotenekin batera. $^{23}$ Alde egizu eztabaida zoro eta zentzugabeetatik, badakizu-eta horiek sesioak sortzen dituztela. $^{24}$ Jaunaren zerbitzariak, ordea, ez du sesiotan ibili behar, baizik eta bihozbera izan guztientzat, irakasteko trebe, jasankor, $^{25}$ aurka jartzen direnak gozotasunez zentzatzen dakiena. Nork daki Jainkoak ez ote dien bihozberritzea emango, egia ezagut dezaten, $^{26}$ eta ez ote duten ihes egingo bere nahira makurtuak dituen deabruaren sareetatik? Azken egunetako jendea nolakoa

## 3. atala

$^1$ Jakin behar duzu, azken egunetan une latzak izango direla. $^2$ Izan ere, gizakiak berekoi, diruzale, harro eta handiputz izango dira; biraolari, gurasoentzat errebelde, esker txarreko eta erlijioaren aurkako; $^3$ bihotz-gogor, anker, gaizki-esale, lizun, basati eta onaren etsai; $^4$ traidore, ausartegi eta itsu, Jainkoaren baino atseginen maitaleago. $^5$ Itxuraz erlijiozale agertuko dira, baina ukatu egingo dute erlijioaren benetako indarra. Alde egizu horrelakoengandik!
$^{6-7}$ Horien artean badira batzuk, etxeetan sarturik, bekatuz beteak eta era askotako grina txarren menpe dauden emakume kaxkarinak liluratzen dituztenak; emakume horiek jakin-minez daude beti, baina ez dira inoiz egiaren ezagutzara iristeko gauza. $^8$ Janes eta Jambres aztiak Moisesen aurka jarri ziren bezalaxe, liluratzaile hauek ere, buru usteleko jendea eta sinesmenean porrot egina baita, egiaren aurka jartzen dira. $^9$ Baina ez dira urrutira helduko, argi ikusiko baitute denek horien zentzugabekeria, antzinako aztiekin gertatu zen bezala. Tinko iraun
$^{10}$ Zuk, ordea, hurbiletik jarraitu diezu nire irakaspen eta bizierari; zeure egin dituzu nire asmo, sinesmen eta pazientzia, nire maitasun eta eramanpena, $^{11}$ Antiokian, Ikonion eta Listran jasan behar izan nituen bezalako erasoaldi eta sufrimenduak. Nolako erasoaldiak jasan ditudan, eta guztietatik atera nau Jaunak! $^{12}$ Era berean, Kristo Jesusen jarraitzaile zintzo bezala bizi nahi duten guztiek ere izango dituzte, bai, erasoaldiak. $^{13}$ Gizaki gaizto eta gezurtiak, berriz, gero eta okerrago ibiliko dira, besteak eta beren buruak engainatuz.
$^{14}$ Zuk, ordea, iraun ezazu tinko ikasi eta egiatzat onartu duzun guztian; hartu gogoan norengandik ikasia duzun $^{15}$ eta Liburu Santuak umetandik ezagunak dituzula. Liburu Santuek emango dizute Kristo Jesusenganako sinesmenaren bidez salbamenera daraman jakinduria. $^{16}$ Liburu Santuetan idatzirik dagoen guztia Jainkoak inspiratua da, eta irakasteko, arrazoiak emateko, okerrak zuzentzeko eta biziera zuzenean hezteko baliagarria; $^{17}$ horrela, Jainkoaren gizona guztiz hornitua gertatzen da, edozein eginbehar onetarako prest. Berriona zabaltzeari ekin

## 4. atala

$^1$ Jainkoaren aurrean eta, errege bezala agertuz, biziak eta hilak epaitzera etorriko den Kristo Jesusen aurrean erregutzen dizut: $^2$ hots egin Jaunaren hitza, ekin garaia denean eta ez denean, eman arrazoiak, zentzarazi eta eman adore, zeure pazientzia guztia eta irakasteko gaitasuna erabiliz. $^3$ Etorriko baita gizon-emakumeek irakaspen osasungarria jasango ez duten garaia: beren grinen eraginpean, maisuz inguratuko dira, berauei entzuteko irrikaz; $^4$ egiatik saihestuko dituzte belarriak eta ipuinetara bihurtuko. $^5$ Zu, ordea, izan neurritsu gauza guztietan, eraman sufrimenduak, ekin berriona zabaltzeari, bete ongi zeure zerbitzua. Paulo hiltzeko zorian
$^6$ Ni neu, neure bizia opari eskaintzeko zorian nago; gainean dut mundu honetatik abiatzeko ordua. $^7$ Borroka ona egin dut, bukatu dut lasterketa, gorde dut sinesmena. $^8$ Dagoeneko zain daukat garaipenaren koroa, Jaunak, epaile zuzenak, azken egunean emango didana; eta ez niri bakarrik, bai eta haren aintzazko etorrera maitasunez itxaro duten guztiei ere. Timoteorentzako aginduak
$^9$ Zatozkit lehenbailehen, $^{10}$ Demasek utzi egin bainau: nahiago izan ditu mundu honetako gauzak, eta Tesalonikara joan da; Kreszente, berriz, Galaziara joan da eta Tito Dalmaziara. $^{11}$ Lukas bakarrik dago nirekin. Har ezazu Markos eta ekarri zeurekin, lanerako oso ona baitut. $^{12}$ Tikiko Efesora bidali dut. $^{13}$ Hona etortzean, ekar ezazu Troaden, Karporen etxean, utzi nuen soingainekoa, bai eta liburuak ere, batez ere pergaminoak.
$^{14}$ Alexandro errementariak kalte handia egin dit; Jaunak ordainduko dio bere jokabidearen arabera. $^{15}$ Kontu izan zuk ere horrekin, gogor jarri baitzen gure irakatsien kontra.
$^{16}$ Nire auziko lehenengo defentsan ez zen inor atera nire alde; bakarrik utzi ninduten denek; Jainkoak ez diezaiela kontuan har. $^{17}$ Baina Jauna neurekin izan nuen eta indartu egin ninduen, nire bidez mezua oso-osorik iragarria izan zedin eta jentil guztiek entzun zezaten; berak atera ninduen lehoiaren ahotik. $^{18}$ Jaunak aterako nau gaitz guztietatik eta salbamena emango bere zeruko erreinuan. Berari aintza menderen mendetan. Amen. Azken agurra
$^{19}$ Agurtu Priska eta Akila, bai eta Onesifororen etxekoak ere. $^{20}$ Erasto Korinton gelditu zen; Trofimo gaixorik utzi nuen Mileton. $^{21}$ Saia zaitez negua baino lehen etortzen. Eubulok, Pudentek, Linok, Klaudiak eta senide guztiek agurtzen zaituzte. $^{22}$ Jauna zurekin. Jainkoaren grazia zuekin. \z